**Konkursa** "**Par atsevišķa valsts pārvaldes uzdevuma veikšanu Nevalstisko organizāciju un Ministru kabineta sadarbības memoranda īstenošanas padomes sekretariāta darbības nodrošināšanai**" **nolikums**

1. **Vispārīgā informācija**
   1. Konkursa organizators: Latvijas Republikas Valsts kanceleja, reģistrācijas Nr. 90000055313, juridiskā adrese: Brīvības bulvāris 36, Rīga, LV-1520, tālrunis: 67082900, e-pasts: [pasts@mk.gov.lv](mailto:pasts@mk.gov.lv).
   2. Pārvaldes uzdevuma veikšanai konkursa ietvaros tiek noteikta viena biedrība vai nodibinājums vai to apvienība (turpmāk – Biedrība).
   3. Konkursa priekšmets ir Valsts kancelejas noteiktā valsts pārvaldes uzdevuma veikšana pilsoniskā dialoga sekmēšanai, nodrošinot Nevalstisko organizāciju un Ministru kabineta sadarbības memoranda īstenošanas padomes sekretariāta darbību (turpmāk – Pārvaldes uzdevums):
      1. sadarbībā ar Valsts kanceleju nodrošināt Nevalstisko organizāciju un Ministru kabineta sadarbības memoranda īstenošanas padomes (turpmāk – Memoranda padome) sekretariāta funkcijas atbilstoši Ministru kabineta 2014. gada 7. janvāra noteikumos Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" noteiktajam (ietverot grozījumus Nr. 637, kas pieņemti Ministru kabinetā 2024. gada 8. oktobrī un stājās spēkā 2024. gada 11. oktobrī). Pienākumu sadalījums starp pusēm balstīts principā, ka Valsts kanceleja nodrošina tās darbības Memoranda padomes sēžu organizēšanai, norisei un atspoguļošanai, kuras nevar nodot pārvaldes uzdevuma ietvaros – telpa un aprīkojums sēžu norisei klātienē, tehniskais risinājums sēžu norisei attālināti, tehniskais risinājums un personāls sēžu norises fiksēšanai tiešraidē un ierakstā, kā arī ieraksta publicēšana, sēžu protokolu reģistrēšana Valsts kancelejas lietvedības sistēmā, informācijas publicēšana Ministru kabineta tīmekļvietnē, sagatavotās informācijas nosūtīšana no e-pasta [nvo@mk.gov.lv](mailto:nvo@mk.gov.lv) un citas. Sasniedzamais rādītājs – ik gadu notikušas vismaz 11 Memoranda padomes sēdes, to skaitā, viena paplašinātā sēde (tā organizējama atbilstoši Ministru kabineta 2014. gada 7. janvāra noteikumu Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" 15.1 punktam);
      2. nodrošināt pastāvīgo darba grupu izveidi un to ietvaros nepieciešamo sanāksmju norisi Memoranda padomes darbības uzlabošanai. Atbilstoši Memoranda padomes 2018. gada 31. oktobra un 2023. gada 20. decembra sēdēs prezentētajai pieejai izveidojamas šādas darba grupas: NVO, kā arī pilsoniskajai iesaistei un aktivitātēm paredzēto finanšu (budžeta) un nodokļu darba grupa, Satura plānošanas darba grupa un Sabiedrības iesaistes un atvērtās pārvaldības darba grupa. Ar Memoranda padomes lēmumu dažādos formātos deleģēto pārstāvju koordinēšanai izveidojama atsevišķa darba grupa un nosakāms tās vadītājs. Kopā veidojamas četras darba grupas (darba grupas locekļu atlases konkursa kārtībā organizējamas visām darba grupām, izņemot darba grupu, kurā apvienoti ar Memoranda padomes lēmumu deleģētie pārstāvji). Lēmumus par darba grupu izveidi, to skaitā, nolikumu, pieņem Memoranda padome, pamatojoties uz Valsts kancelejas un Biedrības izstrādāto priekšlikumu. Sasniedzamais rādītājs – ik gadu notikušas vismaz 18 darba grupu sēdes. Vienlaikus nepieciešamības gadījumā citu jautājumu risināšanai var tikt izveidotas papildu darba grupas. Darba grupu izveides procesā un darbībā, to skaitā, atlīdzības plānošanā un izmaksāšanā jāņem vērā Ministru kabineta 2024. gada 8. oktobra noteikumu Nr. 637 "Grozījumi Ministru kabineta 2014. gada 7. janvāra noteikumos Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums"" anotācijā norādītais[[1]](#footnote-1);
      3. nodrošināt atlīdzību un tās izmaksu Memoranda padomes vadītāja vietniekam un nevalstisko organizāciju puses locekļiem par dalību Memoranda padomes sēdēs, Memoranda padomes izveidoto darba grupu vadītājiem un locekļiem par dalību sēdēs, kā arī Memoranda padomes deleģētajiem pārstāvjiem par dalību sēdēs un sanāksmēs (Valsts sekretāru sanāksme, Nacionālā Trīspusējās sadarbības padome, ES fondu 2021.-2027.gada plānošanas perioda Uzraudzības komiteja un tās apakškomitejas, citi formāti atkarībā no nepieciešamības un pieejamajiem finanšu resursiem) atbilstoši attiecīgo dalību apliecinošajam dokumentam. Atlīdzības apmērs minētajiem pārstāvjiem par dalību sēdēs un sanāksmēs ir noteikts Ministru kabineta 2014. gada 7. janvāra noteikumu Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" 24.2 punktā;
      4. atbilstoši padomes lēmumiem atsevišķu jautājumu izpētē iesaistīt konsultantus un ekspertus;
      5. nodrošināt Memoranda padomes NVO foruma sagatavošanu un norisi. Sasniedzamais rādītājs – ik gadu noorganizēts viens forums. Papildus var organizēt citus pasākumus par Memoranda padomes dienaskārtībā esošajiem jautājumiem;
      6. īstenot regulāru komunikāciju par Memoranda padomes darbību, nodrošinot informācijas sniegšanu Memoranda padomes locekļiem, Nevalstisko organizāciju un Ministru kabineta sadarbības memorandu parakstījušajām organizācijām, valsts pārvaldes institūcijām, kā arī plašākai sabiedrībai – informācijas sniegšanas kanāli tiek noteikti vienojoties ar Valsts kanceleju atkarībā no Biedrībai pieejamajām iespējām, tomēr, kā minimums izmantojamas Ministru kabineta un Biedrības tīmekļvietnes un esošie vai no jauna izveidotie sociālo tīklu konti.
   4. Pārvaldes uzdevuma ietvaros sasniedzami šādi rezultatīvie rādītāji:

|  |  |  |  |
| --- | --- | --- | --- |
|  | *2024.gads* | *2025.gads* | *2026.gads* |
| **Pilsoniskā dialoga platformas izveide, stiprinot Nevalstisko organizāciju un Ministru kabineta sadarbības memoranda īstenošanas padomes darbību** | **200 000[[2]](#footnote-2)** | **200 000** | **200 000** |
| ***Stiprināt Nevalstisko organizāciju un Ministru kabineta sadarbības memoranda īstenošanas padomi kā centrālo elementu pilsoniskā dialoga nodrošināšanai.*** |
| Veicināta sabiedrības iesaistīšanās un līdzdalība un valsts pārvaldes izpratne par sabiedrības līdzdalības nozīmīgumu sabiedriski politiskajos procesos valstī | | | |
| *Memoranda padomes sēdes (tai skaitā 1 paplašinātā sēde) (skaits)* | *11* | *11* | *11* |
| *Darba grupu sēdes (skaits)* | *18* | *18* | *18* |
| *Forums par pilsoniskajā dialogā aktuāliem jautājumiem (skaits)* | *1* | *1* | *1* |

* 1. Pārvaldes uzdevuma veikšanas laiks ir līdz 2026. gada 31. decembrim. Pārvaldes uzdevuma veikšanas vieta ir Rīga, kā arī pēc nepieciešamības citas Pārvaldes uzdevuma īstenošanas ietvaros plānoto aktivitāšu norises vietas Latvijā.
  2. Finansējuma avots ir Valsts kancelejas valsts budžeta apakšprogrammā 01.00.00 "Ministru kabineta darbības nodrošināšana, valsts pārvaldes politika" konkursa mērķim paredzētie finanšu līdzekļi 200 000 *euro* apmērā ik gadu. Attiecībā uz 2024. gadā pieprasāmajiem līdzekļiem – tie plānojami atbilstoši konkursa izsludināšanas un potenciālajam līguma noslēgšanas brīdim. Gadījumā, ja līguma īstenošanas laikā tiek piešķirti papildu valsts budžeta līdzekļi, puses vienojas par līdzekļu izmantošanas nosacījumiem atbilstoši pārvaldes uzdevuma īstenošanas mērķiem.
  3. Pārvaldes uzdevuma īstenošanai paredzētais valsts budžeta piešķīrums tiek plānots balstoties uz Biedrības iesniegto līdzekļu pieprasījuma prognozi. Biedrība pirmo līdzekļu pieprasījuma prognozi Valsts kancelejai iesniedz 1 (viena) mēneša laikā pēc Līguma noslēgšanas. Turpmāk līdzekļu pieprasījuma prognozi iesniedz līdz kārtējā gada 15. janvārim, 15. martam, 15. augustam un 15. oktobrim. Līdzekļu pieprasījuma prognoze ietver informāciju par plānotajiem un faktiskajiem izdevumiem katrā Pārvaldes uzdevuma īstenošanas ceturksnī.
  4. Biedrība sniedz Valsts kancelejai pārskatu par Pārvaldes uzdevuma īstenošanu kārtējā gadā, to skaitā, finansējuma izlietojumu, līdz kārtējam gadam sekojošā gada 31. janvārim.
  5. Biedrības lēmējinstitūcijas vai izpildinstitūcijas pārstāvji, kā arī nodarbinātie, kas iesaistīti lēmumu pieņemšanā par preču un pakalpojumu iegādi pārvaldes uzdevuma veikšanai, kļūst par valsts amatpersonām atbilstoši likuma "Par interešu konflikta novēršanu valsts amatpersonu darbībā" 4.panta trešajai daļai (nav jāiesniedz valsts amatpersonas deklarācija, nav noteikti speciālie amatu savienošanas ierobežojumi, bet ir saistošs aizliegums realizēt valsts amatpersonas funkcijas interešu konflikta situācijā un citi ierobežojumi)[[3]](#footnote-3).
  6. Biedrība nodrošina, ka Pārvaldes uzdevuma īstenošanai nepieciešamās preces un pakalpojumi tiek iegādāti saskaņā ar normatīvajiem aktiem publisko iepirkumu jomā (atkarībā no Biedrības statusa), ievērojot atklātu, pārredzamu, nediskriminējošu un konkurenci nodrošinošu iepirkuma procedūru, kā arī publiskie iepirkumi tiek veikti kā sociāli atbildīgi iepirkumi (ja iespējams). Ir atbalstāma vides prasību un inovatīva risinājuma integrēšana preču un pakalpojuma iepirkumos (zaļais publiskais iepirkums un inovāciju publiskais iepirkums);
  7. Biedrība ir atbildīga par dubultā finansējuma riska novēršanu un demarkācijas nodrošināšanu ar citiem līdzīgiem projektiem un nodrošina, lai Pārvaldes uzdevuma ietvaros plānotais atbalsts nepārklātos ar citiem valsts un ārvalstu finanšu atbalsta instrumentiem.
  8. Pārvaldes uzdevuma ietvaros piešķirtais finansējums nevar tikt izmantots saimnieciskās darbības veikšanai.
  9. Biedrība ne vairāk kā 15 % no Pārvaldes uzdevuma īstenošanai piešķirtā finansējuma drīkst izlietot Pārvaldes uzdevuma īstenošanai nepieciešamo administratīvo izmaksu segšanai.

1. **Pretendenti**
   1. Biedrībai ir jāatbilst šādiem kritērijiem:
      1. ir reģistrēta Latvijas Republikas Uzņēmumu reģistra biedrību un nodibinājumu reģistrā vismaz 5 gadus;
      2. apvieno citas biedrības un nodibinājumus vai individuālus biedrus (privātpersonas) un biedru skaits ir vismaz 20;
      3. pretendents ir neatkarīgs no publiskās pārvaldes, politiskām partijām, reliģiskām organizācijām, komerciālām organizācijām un to ietekmes (tai skaitā, biedru vidū un publiskās pārvaldes institūcijās pēc īpatsvara vai darbības ietekmes uzskaitītās organizācijas vai to oficiālie pārstāvji ir mazākumā);
      4. tā statūtos kā viens no darbības mērķiem ir pilsoniskās sabiedrības stiprināšana vai/ un līdzdalības veicināšana;
      5. pretendentam ir piešķirts un spēkā esošs sabiedriskā labuma organizācijas statuss;
      6. pretendents ir parakstījis Nevalstisko organizāciju un Ministru kabineta sadarbības memorandu;
      7. pretendenta lēmējinstitūcijas vai izpildinstitūcijas pārstāvji ir bijuši ievēlēti Nevalstisko organizāciju un Ministru kabineta sadarbības memoranda īstenošanas padomē no nevalstisko organizāciju puses vismaz vienu pilnvaru termiņu laika posmā no 2017. gada 6. janvāra;
      8. pretendents pārstāv dažādu sabiedrības grupu intereses pilsoniskajā dialogā ar publisko pārvaldi nacionālā un reģionālā vai pašvaldību līmenī vismaz 5 gadus[[4]](#footnote-4);
      9. pretendenta līdzšinējā darbības pieredze liecina par labas pārvaldības principu ievērošanu;
      10. pretendents pēdējo 5 (piecu) gadu laikā ir īstenojis vismaz 2 (divus) šā nolikuma 1.3.punktā noteiktajam konkursa priekšmetam līdzvērtīgus projektus pilsoniskās sabiedrības attīstības un līdzdalības veicināšanas jomā;
      11. pretendents spēj nodrošināt kvalitatīvu Pārvaldes uzdevuma īstenošanu – tam ir pietiekama īstenošanas un finanšu kapacitāte;
      12. pretendentam nav neatbilstoši veiktu izdevumu maksājumu parādu iniciatīvās, kas tiek finansētas no valsts vai pašvaldību budžeta vai Eiropas Savienības politiku instrumentu un pārējām ārvalstu finanšu palīdzības programmām;
      13. pretendentam deleģēto valsts pārvaldes uzdevumu veikšanas laikā nav konstatēti finansiāli pārkāpumi;
      14. pretendents nav pasludināts par maksātnespējīgu, neatrodas likvidācijas stadijā, tā saimnieciskā darbība nav apturēta vai pārtraukta, nav uzsākta tiesvedība par pretendenta darbības izbeigšanu, maksātnespēju vai bankrotu;
      15. pretendentam nav nodokļu vai valsts sociālās apdrošināšanas obligāto iemaksu parādu Latvijā vai citā valstī, kur tas reģistrēts, kas pārsniedz 150 *euro* pieteikuma iesniegšanas un līguma parakstīšanas dienā;
      16. uz pretendentu neattiecas neviens no Starptautisko un Latvijas Republikas nacionālo sankciju likuma 11.1 pantā noteiktajiem nosacījumiem.
2. **Konkursa termiņi**
   1. Konkursu izsludina, publicējot paziņojumu par konkursa rīkošanu Ministru kabineta tīmekļvietnē ([www.mk.gov.lv](http://www.mk.gov.lv)).
   2. Atbilstoši šā nolikuma 4. punktam noformēti un sagatavoti konkursa dokumenti (pieteikums parakstīts ar drošu elektronisko parakstu un satur laika zīmogu) ar norādi konkursam "Nevalstisko organizāciju un Ministru kabineta sadarbības memoranda īstenošanas padomes sekretariāta darbības nodrošināšana" **līdz 2024. gada 5. novembra plkst. 17.00** jāiesniedz Valsts kancelejā elektroniski uz oficiālo elektronisko adresi (e-adresi) vai elektroniski uz e-pastu: [nvo@mk.gov.lv](mailto:nvo@mk.gov.lv). Par iesniegšanas termiņu tiek uzskatīts laiks, kad pieteikums saņemts Valsts kancelejā. Pēc pieteikuma iesniegšanas pieteikuma iesniedzējs saņems sistēmas paziņojumu par e-pasta saņemšanu, taču tā atvēršana un elektroniskā paraksta identitātes un derīguma pārbaude tiks veikta tikai pēc pieteikumu iesniegšanas termiņa beigām.
   3. Pretendentiem ir tiesības iepazīties ar konkursa nolikumu, kas publicēts Ministru kabineta tīmekļvietnē ([www.mk.gov.lv](http://www.mk.gov.lv)) sadaļā „Jaunumi”. Tālrunis informācijai: 67082949.
3. **Konkursā iesniedzamie dokumenti**
   1. Pieteikumu iesniedz elektroniski, to noformējot atbilstoši Elektronisko dokumentu likumā un Ministru kabineta 2005. gada 28. jūnija noteikumos Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām" noteiktajām prasībām. Pieteikumam jābūt parakstītam ar drošu elektronisko parakstu un apliecinātam ar laika zīmogu.
   2. Pieteikumu un ar to saistītos dokumentus sagatavo latviešu valodā, skaidri salasāmus un ar numurētām lapām. Dokumentiem, kas nav latviešu valodā, pievieno tulkojumu latviešu valodā.
   3. Pretendents iesniedz šādus dokumentus:
      1. aizpildītu pieteikuma veidlapu (šā nolikuma 1.pielikums);
      2. Pārvaldes uzdevuma īstenošanai nepieciešamo izdevumu detalizētu tāmi 3 (trīs) gadiem (šā nolikuma 2.pielikums), kurā par katru Pārvaldes uzdevuma īstenošanas gadu norāda paredzēto līgumcenu, tostarp norādot Pārvaldes uzdevuma īstenošanai nepieciešamās administratīvās izmaksas;
      3. Pārvaldes uzdevuma īstenošanā un administrēšanā (tostarp grāmatvedības nodrošināšanā) iesaistītā personāla dzīvesgaitas aprakstus (*CV*) un kvalifikācijas prasības piesaistāmajiem ekspertiem.
4. **Konkursa komisija**
   1. Pieteikumus vērtē Valsts kancelejas izveidota konkursa komisija, kas darbojas saskaņā ar šo nolikumu.
   2. Konkursa komisija ir lemttiesīga, ja tajā piedalās divas trešdaļas komisijas locekļu.
   3. Konkursa komisijas tiesības:
      1. pagarināt pieteikumu iesniegšanas un citus termiņus;
      2. pēc nepieciešamības sasaukt ārkārtas komisijas sēdes;
      3. pieaicināt speciālistus vai ekspertus ar padomdevēja tiesībām;
      4. ja nepieciešams, pieprasīt pretendentam paskaidrot pieteikumā sniegto informāciju.
   4. Konkursa komisijas darbu vada komisijas priekšsēdētājs, bet komisijas priekšsēdētāja prombūtnē – komisijas priekšsēdētāja vietnieks. Komisijas lēmumi tiek pieņemti komisijas sēžu laikā, atklāti balsojot. Lēmums tiek atzīts par pieņemtu, ja par to balsojis klātesošo komisijas locekļu vairākums. Balsīm sadaloties vienādi, izšķirošais ir komisijas priekšsēdētāja vērtējums.
   5. Konkursa komisijas priekšsēdētājs konkursa komisijas pirmo sēdi sasauc ne vēlāk kā 10 (desmit) dienu laikā pēc pieteikumu iesniegšanas termiņa beigām.
   6. Konkursa komisijas sēdes tiek protokolētas. Protokolus paraksta visi klātesošie komisijas locekļi.
   7. Konkursa komisija 3 (trīs) darba dienu laikā pēc lēmuma pieņemšanas konkursa rezultātus rakstveidā paziņo pretendentiem.
   8. Pēc konkursa rezultātu paziņošanas, ievērojot Ministru kabineta 2014. gada 17. jūnija noteikumos Nr. 317 "Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu" noteiktos termiņus un prasības par līguma projekta publiskošanu, ar konkursa uzvarētāju tiek slēgts līdzdarbības līgums ar termiņu līdz 2026. gada 31. decembrim, kas var tikt pārtraukts normatīvajos aktos noteiktajos gadījumos.
5. **Pretendentu atlase un iesniegto pieteikumu vērtēšanas kritēriji**
   1. Pieteikumus atver pirmajā konkursa komisijas sēdē to iesniegšanas secībā.
   2. Konkursa komisijas priekšsēdētājs, komisijas priekšsēdētāja vietnieks un komisijas locekļi pēc pieteikumu atvēršanas un pretendentu nosaukšanas, un pirms pieteikumu vērtēšanas uzsākšanas, izvērtē, vai tie neatrodas interešu konflikta situācijā. Konkursa komisijas priekšsēdētājs, komisijas priekšsēdētāja vietnieks un komisijas locekļi apliecina interešu konflikta neesamību vai, konstatējot interešu konfliktu, nekavējoties par to informē konkursa komisiju un nepiedalās turpmākajā konkursa komisijas darbā, par ko tiek izdarītas atzīmes konkursa komisijas sēdes pieteikumu atvēršanas protokolā, kuru paraksta visi klātesošie konkursa komisijas locekļi.
   3. Konkursa komisija pieteikumu atvēršanas protokolā norāda, vai pieteikums iesniegts šajā nolikumā norādītajā termiņā, atbilst šā nolikuma 4.1. un 4.2.punktā noteiktajām prasībām un vai iesniegti visi šā nolikuma 4.3.punktā minētie dokumenti. Pieteikumus, kas neatbilst minētajām prasībām, konkursa komisija izslēdz no turpmākas dalības nākamajā pieteikumu vērtēšanas posmā un neizskata.
   4. Konkursa komisija pretendentu izslēdz no turpmākās dalības konkursā, ja konstatē, ka pretendents atbilst šā nolikuma 2.1.14. vai 2.1.15.apakšpunktā minētajam kritērijam.
   5. Konkursa komisija novērtē pretendenta pieteikumu pēc šādiem kritērijiem un piešķir punktus:

|  |  |  |  |  |
| --- | --- | --- | --- | --- |
| **Nr.**  **p.k.** | Kritēriji | **Maksimālais punktu skaits** | **Punktu skala** | **Pieteikuma veidlapa** |
|  | **KOPĀ:** | **55** |  |  |
|  | **Pārvaldes uzdevuma veikšanas efektivitāte** | **25** |  |  |
| 6.5.1. | Pretendenta iesniegtā Pārvaldes uzdevuma 3 (trīs) gadu īstenošanas redzējuma atbilstība konkursa mērķim, detalizēts un pamatots aktivitāšu plānojums Pārvaldes uzdevuma izpildei, Pārvaldes uzdevuma īstenošanas ilgtspēja | 15 | 15 – redzējums ir izstrādāts detalizēti un veido pārdomātu darbību un plānošanas detaļu mijiedarbību; ietver atbilstošu aktivitāšu plānojumu Pārvaldes uzdevuma sekmīgai īstenošanai; raksturota resursu efektivitāte; redzējums pārliecina par ilgtspēju, sasniedzot konkursa mērķi;  10 – redzējums nav izstrādāts pietiekami detalizēti; aktivitāšu plānojums daļēji sekmē Pārvaldes uzdevuma izpildi; redzējums nerada pilnīgu pārliecību par ilgtspēju, daļēji sasniedzot konkursa mērķi;  5 – redzējums ir izstrādāts virspusēji, plānotās aktivitātes nav pietiekami pamatotas un to raksturojums neliecina par izpratni un ilgtspēju. | Priekšlikumi īstenojamajiem pasākumiem pārvaldes uzdevuma ietvaros |
| 6.5.2. | Kvalitatīvi un kvantitatīvi objektīvi pārbaudāmi plānotie Pārvaldes uzdevuma īstenošanas rezultāti un rādītāji (tostarp Pārvaldes uzdevuma īstenošanas ietvaros plānoto aktivitāšu apraksts un īstenošanas laika plānojums, mērķauditorijas raksturojums) | 10 | 10 – Pārvaldes uzdevuma īstenošanas pasākumu, to rezultātu un rādītāju sasniegšanas plāns ir detalizēts un pārliecinošs; iezīmēts aktivitāšu laika plānojums; sniegts kvalitatīvs un kvantitatīvs mērķauditorijas raksturojums;  5 – Pārvaldes uzdevuma īstenošanas rezultātu un rādītāju sasniegšanas plāns un laika plānojums ir sniegts, bet tas nav pietiekami detalizēts; mērķauditorijas raksturojums ir nepilnīgs. | Priekšlikumi īstenojamajiem pasākumiem pārvaldes uzdevuma ietvaros |
|  | **Pretendenta kompetence un spēja veikt Pārvaldes uzdevumu** | **20** |  |  |
| 6.5.3. | Pretendenta līdzšinējās darbības un tās rezultātu raksturojums | 10 | 10 – pretendenta līdzšinējā darbības pieredze ir atbilstoša Pārvaldes uzdevuma īstenošanai - pretendents vairāk nekā 5 (piecus) gadus darbojas pilsoniskās sabiedrības un līdzdalības veicināšanas jomā. Pretendents pēdējo 5 (piecu) gadu laikā ir īstenojis vairāk kā 2 (divus) šā nolikuma 1.3. punktā noteiktajam konkursa priekšmetam līdzvērtīgus projektus pilsoniskās sabiedrības attīstības un līdzdalības veicināšanas jomā. Pretendenta līdzšinējā darbība raksturojama kā vadošās lomas uzņemšanās nevalstisko organizāciju interešu pārstāvniecībā lēmumu pieņemšanas procesā;  5 – pretendenta līdzšinējā darbības pieredze atbilst Pārvaldes uzdevuma īstenošanai. Pretendents vismaz 5 (piecus) gadus darbojas pilsoniskās sabiedrības un līdzdalības veicināšanas jomā; pretendents pēdējo 5 (piecu) gadu laikā ir īstenojis vismaz 2 (divus) šā nolikuma 1.3. punktā noteiktajam konkursa priekšmetam līdzvērtīgus projektus pilsoniskās sabiedrības un līdzdalības veicināšanas jomā. .Pretendenta līdzšinējā darbība raksturojama kā sadarbība ar citām organizācijām nevalstisko organizāciju interešu pārstāvniecībā lēmumu pieņemšanas procesā. | Pieteikuma 1., 2., 4., 5.punkts |
| 6.5.4. | Pārvaldes uzdevuma īstenošanā un administrēšanā (tostarp grāmatvedības nodrošināšanā) iesaistītā (to skaitā plānotā) personāla profesionālā kvalifikācija, pieredze un kompetence. | 10 | 10 – Pārvaldes uzdevuma īstenošanā un administrēšanā iesaistītā personāla profesionālā kvalifikācija, pieredze un kompetence apliecina spēju sekmīgi veikt Pārvaldes uzdevumu;  5 – Pārvaldes uzdevuma īstenošanā un administrēšanā iesaistītā personāla profesionālā kvalifikācija, pieredze un kompetence daļēji apliecina spēju sekmīgi veikt Pārvaldes uzdevumu. | Pieteikuma 5.2.punkts |
|  | **Cena** | **10** |  |  |
| 6.5.5. | Līdzdarbības līguma finansējums Pārvaldes uzdevuma veikšanai, tostarp atbilstība šā nolikuma 1.6.punktā minētajām prasībām un plānoto ar Pārvaldes uzdevuma īstenošanu saistīto administratīvo izmaksu atbilstība šā nolikuma 1.13.punktā minētajām prasībām | 10 | 10 – Pārvaldes uzdevuma īstenošanai plānotās izmaksas ir detalizēti norādītas un atbilst Pārvaldes uzdevuma ietvaros plānotajām aktivitātēm un šā nolikuma 1.6. un 1.13.punktā noteiktajam izdevumu apmēram;  5 – Pārvaldes uzdevuma īstenošanai plānotās izmaksas ir vispārīgas un daļēji atbilst Pārvaldes uzdevuma ietvaros plānotajām aktivitātēm un šā nolikuma 1.6. un 1.13.punktā noteiktajiem izdevumu apmēram. | Pieteikumam pievienotā detalizētā tāme |

* 1. Veicot pretendentu pieteikumu novērtējumu saskaņā ar šā nolikuma 6.5.punktā noteiktajiem vērtēšanas kritērijiem, katrs konkursa komisijas loceklis aizpilda un paraksta pieteikumu individuālās vērtēšanas tabulu. Konkursa komisijas locekļu sagatavotās un parakstītās vērtēšanas tabulas tiek apkopotas vienā kopējā tabulā.
  2. Pretendentu pieteikumus sarindo dilstošā secībā atbilstoši iegūtajam vidējam punktu skaitam, kuru aprēķina, saskaitot konkursa komisijas locekļu individuālos vērtējumus par katru pieteikumu un iegūto summu izdalot ar katru pieteikumu vērtējušo konkursa komisijas locekļu skaitu.
  3. Par konkursa uzvarētāju tiek atzīts viens pretendents, kura pieteikums novērtēts ar augstāko punktu skaitu un sasniedzis vismaz 35 (trīsdesmit pieci) punktus konkursa komisijas vidējā vērtējumā. Gadījumā, ja vairākiem pretendentiem ir vienāds kopējais punktu skaits, par uzvarētāju tiek noteikts pretendents, kurš saņēmis augstāko punktu skaitu 6.5.1.kritērijā. Ja arī 6.5.1. kritērijā vairākiem pretendentiem ir vienāds punktu skaits, par uzvarētāju tiek noteikts pretendents, kurš saņēmis augstāko punktu skaitu 6.5.3. kritērijā.

1. **Pretendenta tiesības un pienākumi**
   1. Pretendents, iesniedzot pieteikumu, piekrīt visiem konkursa nolikuma noteikumiem un ir atbildīgs par norādīto ziņu patiesumu.
   2. Pretendents, iesniedzot pieteikumu, piekrīt, ka Valsts kanceleja kā datu pārzinis (reģistrācijas Nr. 90000055313, juridiskā adrese: Brīvības bulvāris 36, Rīga, LV-1520, tālrunis: 67082900, e-pasts: [pasts@mk.gov.lv](mailto:pasts@mk.gov.lv)) veic pretendenta pieteikumā norādīto personas datu apstrādi, lai konkursa ietvaros nodrošinātu pieteikuma izvērtēšanu un lēmuma pieņemšanu.
   3. Pretendenta iesniegtais piedāvājums ir saistošs iesniedzējam līdz līdzdarbības līguma noslēgšanai, bet ne mazāk kā 60 (sešdesmit) kalendārās dienas, skaitot no noteiktās pieteikumu iesniegšanas termiņa pēdējās dienas.
2. **Līdzdarbības līguma noslēgšanas kārtība**
   1. Līdzdarbības līguma projekts ir pievienots konkursa nolikumam (šā nolikuma 3.pielikums), kas ir konkursa nolikuma neatņemama sastāvdaļa.
   2. Līdzdarbības līguma projektu rakstveidā sagatavo Valsts kanceleja un iesniedz to konkursa uzvarētājam. Līdzdarbības līguma projekta saskaņošanas ietvaros ir iespējami līguma projekta precizējumi, ja tie nemaina līguma vispārējo raksturu un konkursa mērķi.
   3. Valsts kanceleja patur tiesības neslēgt līdzdarbības līgumu ar pretendentu, kurš atzīts par konkursa uzvarētāju, vai izmainīt līguma termiņus, ja izmaiņas plānoto darbu izpildē vai to pārtraukšana ir saistīta ar plānotā finansējuma izmaiņām vai pārtraukšanu.

1. Pieejama Tiesību aktu projektu publiskajā portālā: <https://tapportals.mk.gov.lv/annotation/e4b5ea0b-d601-4579-9c36-21f7722f3aaa>. [↑](#footnote-ref-1)
2. Sagatavojot piedāvājumu, jāņem vērā konkursa izsludināšanas brīdis, noteiktais termiņš pieteikumu iesniegšanai, paredzamais pieteikumu vērtēšanas laiks, ievērojamās procedūras līdzdarbības līguma noslēgšanai un iespējas 2024.gadā paredzēto finansējuma apgūt līdz 2024.gada beigām – īpaši attiecībā atlīdzības izmaksu nevalstisko organizāciju pārstāvjiem atkarībā Memoranda padomes sēžu skaitu, darba grupu izveidi un darbību. Atlīdzības izmaksa Memoranda padomes vietniekam un locekļiem ir attiecināma sākot ar 2024. gada 11. oktobri, kad spēkā stājās Ministru kabinetā 2024. gada 8. oktobrī pieņemtie noteikumi Nr. 637 "Grozījumi Ministru kabineta 2014. gada 7. janvāra noteikumos Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums"". [↑](#footnote-ref-2)
3. Likuma “Par interešu konflikta novēršanu valsts amatpersonu darbībā” 4. panta pirmās daļas 24.punkts noteic, ka valsts amatpersona ir publiskā iepirkuma komisijas loceklis. Tādējādi, ja biedrībā tiks izveidota iepirkumu komisija, tad iepirkumu komisijas locekļi būs valsts amatpersonas likuma “Par interešu konflikta novēršanu valsts amatpersonu darbībā” 4. panta pirmās daļas 24.punkta izpratnē un minētās komisijas locekļiem būs jāsniedz valsts amatpersonas deklarācijas. Savukārt, ja iepirkumu (iepirkumu procedūras) veiks atsevišķa persona (t.i., netiks veidota iepirkuma komisija), tad šī persona ieņems valsts amatpersonas amatu likuma “Par interešu konflikta novēršanu valsts amatpersonu darbībā” 4.panta trešās daļas izpratnē. Valsts amatpersonām, kuras ir uzskatāmas par valsts amatpersonām likuma “Par interešu konflikta novēršanu valsts amatpersonu darbībā” 4. panta trešās daļas izpratnē, nav jāsniedz valsts amatpersonas deklarācijas, un to noteic likuma “Par interešu konflikta novēršanu valsts amatpersonu darbībā” 23.panta piektā daļa. [↑](#footnote-ref-3)
4. Pieredze 2024. gadā attiecināma līdz konkursa izsludināšanas brīdim. [↑](#footnote-ref-4)